**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo“) ako ústredný orgán štátnej správy pre doplnkové dôchodkové sporenie predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov (tlač 1120) (ďalej len „poslanecký návrh“).

Ministerstvo k predloženému poslaneckému návrhu uvádza:

**Všeobecne**

Poslanecký návrh sa predkladá s cieľom zatraktívnenia a zefektívnenia doplnkového dôchodkového sporenia, a to znížením odplaty za správu príspevkového doplnkového dôchodkového fondu z maximálnej hodnoty 1,2 % z priemernej ročnej čistej hodnoty majetku v príspevkovom doplnkovom dôchodkovom fonde na maximálnu hodnotu 0,6 %.

Podľa poslaneckého návrhu zákona je jedným z vážnych problémov tzv. III. piliera, nesprávne nastavenie regulácie odplát – konkrétne odplaty za správu príspevkového doplnkového dôchodkového fondu. Z tohto dôvodu účastníci prichádzajú o príliš vysokú časť svojho majetku a zároveň doplnkové dôchodkové spoločnosti (ďalej len „DDS“) sú nedostatočne motivované zhodnocovať úspory, keďže väčšinu ich príjmov tvorí odplata za správu. Výsledkom má byť to, že bez príspevkov zamestnávateľa nie je pre zamestnancov výhodné sporiť si v III. pilieri a preto si takto sporí menej ako 10 % účastníkov. Podľa predkladateľov návrhu zákona na toto nastavenie dopláca aj štát, ktorého stimuly (daňovo-odvodové) sa adekvátne neodrážajú na zvýšení dôchodkových úspor.

Predkladatelia poslaneckého návrhu podporne uvádzajú analytické výstupy Ministerstva financií Slovenskej republiky, z ktorých vyplýva, že výška odplát a poplatkov v III. pilieri je v porovnaní s priemerom krajín OECD napriek dlhodobému poklesu viac než dvojnásobná. Pre porovnanie sa uvádza aj výška odplaty za správu v starobnom dôchodkovom sporení (tzv. II. pilier), kde je maximum ustanovené na úrovni 0,3 % z priemernej ročnej čistej hodnoty majetku v dôchodkovom fonde.

Predkladatelia poslaneckého návrhu v doložke vybraných vplyvov označili, že návrh zákona má pozitívne sociálne vplyvy. V poznámke v časti A.3. doložky vybraných vplyvov sa uvádza, že v prechodnom období môže prísť k zníženiu príjmov DDS a k miernemu zníženiu výberu dane z príjmov právnických osôb. Návrh zákona nemá žiadne vplyvy na životné prostredie, na informatizáciu spoločnosti, na manželstvo, rodičovstvo a rodinu.

**Stanovisko**

Ministerstvo vníma potrebu zvýšenia efektívnosti doplnkového dôchodkového sporenia a najmä zavedenia opatrení na jeho zatraktívnenie, pričom sa stotožňuje s predkladateľmi v tvrdení, že celková úroveň nákladov je v III. pilieri vysoká a je potrebné hľadať riešenia pre nízke zastúpenie dobrovoľných dôchodkových schém medzi ekonomicky aktívnou populáciou na Slovensku.

Predkladatelia k svojmu návrhu nepripojili žiaden analytický materiál, ktorý by obsahoval nielen vplyvy na DDS, ale na sektor doplnkového dôchodkového sporenia na dôchodok ako celok, i keď pozitívny vplyv na hodnotu dôchodkových úspor jednotlivca by bol nespochybniteľný.

Ministerstvo v roku 2018[[1]](#footnote-1)) vypracovalo Analýzu opatrení podporujúcich efektívnejšie rozloženie úspor medzi triedami aktív v II. a III. pilieri dôchodkového sporenia (ďalej len „analýza“), v ktorej analyzovalo skokové zníženie odplaty za správu príspevkového doplnkového dôchodkového fondu. V predmetnom materiáli sa v časti 5.3.2 skúma potenciál pre zníženie odplaty za správu príspevkového doplnkového dôchodkového fondu, pričom jedným z analyzovaných scenárov je aj jednorazové zníženie tejto odplaty na 0,6 % v roku 2021. V uvedenej analýze ministerstvo analyzovalo vplyv zníženia odplaty za správu na hospodárenie jednotlivých DDS – ich výnosy aj ziskovosť – kvantifikovalo tiež možný pozitívny vplyv na účastníka v modelovom príklade. Ministerstvo v analýze konštatuje, že implementovaním skokového zníženia odplaty za správu príspevkového doplnkového dôchodkového fondu by podľa predikcie došlo k dramatickému poklesu výnosov (40 %) a významnému zníženiu čistého zisku DDS (o viac ako 80 %), v ďalších rokoch ministerstvo predpokladá postupnú stabilizáciu sektora doplnkového dôchodkového sporenia s úrovňou čistého zisku aj rentability vlastného kapitálu v roku 2026 na úrovni porovnateľnej s rokom 2018. Je však nevyhnutné uviesť, že v závere dotknutej kapitoly ministerstvo priamo uvádza, že z ponúknutých alternatív je vzhľadom na udržanie relatívnej stability sektora **vhodnejšou alternatívou metóda postupného znižovania odplaty za správu príspevkového doplnkového dôchodkového fondu**.

V nadväznosti na výsledky predmetnej analýzy a najmä ďalšie záväzky vlády Slovenskej republiky predložilo ministerstvo v roku 2021 na medzirezortné pripomienkové konanie **návrh zákona o osobnom dôchodkovom produkte a o zmene a doplnení niektorých zákonov** (ďalej len „návrh zákona o ODP“), v ktorom aj v kontexte iných zásadných koncepčných a parametrických zmien v sektore dobrovoľného zabezpečenia na dôchodok **navrhlo tiež zmeny v štruktúre a výške odplát pre DDS**, a to v prospech účastníka (zníženie maximálnej odplaty za správu doplnkového dôchodkového fondu na 1 % a zrušenie odplaty za prestup do inej DDS). Ďalšiemu prirodzenému znižovaniu hladiny odplát mali po schválení návrhu zákona o ODP pomôcť aj **opatrenia smerujúce k zvýšeniu konkurencie** (rozšírenie priamych aj nepriamych fiškálnych stimulov na iné finančné inštitúcie ako DDS) ako aj návrhy na **zníženie regulačnej záťaže a podmienok vykonávania činnosti** (zrušenie výplatných doplnkových dôchodkových fondov, zrušenie povinnosti vymáhania príspevkov na doplnkové dôchodkové sporenie a pod.). V nadväznosti na výsledok rozporového konania s Ministerstvom financií Slovenskej republiky však boli z pôvodne predloženého návrhu zákona o ODP vypustené všetky navrhované fiškálne stimuly smerujúce k zvýšeniu pokrytia jednotlivcov produktmi dobrovoľného dôchodkového zabezpečenia, v dôsledku čoho bol následne aj na základe rozporových konaní s inými subjektmi postupne pôvodný návrh zákona upravený a vypustili sa všetky ustanovenia o osobnom dôchodkovom produkte a rovnako aj ďalšie články, ktorými sa menili a dopĺňali iné zákony. Vypustil sa tak aj článok, ktorým sa mal meniť a dopĺňať zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov, **nakoľko sa bez zásadných krokov smerujúcich k zlepšeniu postavenia a fungovania dobrovoľného zabezpečenia na dôchodok javili tieto parciálne zmeny ako nedostatočné a ako také by významne neprispeli k zvýšeniu efektívnosti doplnkového dôchodkového sporenia.**

Predkladatelia poslaneckého návrhu v doložke vybraných vplyvov uviedli, že v prechodnom období môže prísť k zníženiu príjmov DDS, čo môže mierne znížiť výber dane z príjmov právnických osôb. Zároveň predkladatelia poslaneckého návrhu v doložke vybraných vplyvov predpokladajú, že uvedený výpadok príjmov môže byť v budúcnosti kompenzovaný vyšším výnosom z odplaty za zhodnotenie. Predmetné tvrdenie však nie je podložené žiadnou kvantifikáciou. V prípade prijatia právnej úpravy v navrhovanej podobe, a teda skokovitého zníženia maximálnej odplaty za správu doplnkového dôchodkového fondu na 0,6 % priemernej ročnej čistej hodnoty majetku v príspevkovom doplnkovom dôchodkovom fonde by pri aplikácii tohto stavu na výsledky hospodárenia v roku 2021 celkové výnosy sektora z odplát klesli o 33 %. Uvedené by sa **negatívne prejavilo aj na celkovom hospodárení správcov, keďže čistý zisk sektora by poklesol o takmer 60 %, pričom jedna DDS by si zrejme neudržala kladný hospodársky výsledok**.

Na tieto finančné ukazovatele má však vplyv viacero faktorov, ktoré ovplyvňujú dosahované hodnoty výnosov v sektore (zamestnanosť, rast/pokles reálnych miezd, výška daňových a odvodových úľav, resp. iných finančných stimulov ako aj iná zákonná úprava nepriamo zvyšujúca konkurenciu na trhu – celoeurópsky osobný dôchodkový produkt). Je preto nevyhnutné obozretne predikovať možný vplyv takéhoto regulačného zásahu a vyhodnotiť možné dopady aj v podobe ďalšej konsolidácie trhu. Na trhu doplnkového dôchodkového sporenia už v súčasnosti pôsobia len 4 subjekty a v dôsledku veľmi prísnej regulácie a vysokým nákladom spojeným so vstupom na trh je rozvoj trhovej štruktúry málo pravdepodobný. Výrazné zhoršenie finančných ukazovateľov DDS bez dlhodobej perspektívy zlepšenia situácie na trhu doplnkového dôchodkového sporenia (žiadne systémové opatrenia neboli v posledných rokoch prijaté) by potenciálne mohlo smerovať aj k rozhodnutiu zrušiť DDS s likvidáciou. Upozorňujeme, že v tomto prípade môže dôjsť aj k vyplateniu jednorazového vyrovnania všetkým účastníkom, a to aj ak nesplnili podmienky vyplácania doplnkového starobného dôchodku (ak zrušeniu doplnkovej dôchodkovej spoločnosti s likvidáciou predchádza zrušenie všetkých doplnkových dôchodkových fondov a nedôjde k prechodu správy na inú DDS). Akékoľvek ohrozenie úrovne zabezpečenia na dôchodok či už na úrovni jednotlivca alebo celkového pokrytia obyvateľstva dobrovoľnou schémou by bolo v priamom rozpore s politikou ministerstva v tejto oblasti.

Pri pohľade na strednodobú prognózu výnosov a nákladov trhových subjektov v III. pilieri možno konštatovať, že jednorazové zníženie odplaty za správu by znamenalo zníženie ukazovateľa celkových nákladov v III. pilieri (ďalej len „TER“) z priemernej úrovne za posledných osem rokov cca 1,6 % na úroveň cca  0,6  % v roku 2023, resp. na priemernú úroveň 0,9 % v ďalšom období. Celková kumulatívna nasporená suma by bola v prípade základného scenára vývoja finančných trhov vyššia o viac ako 4 % v porovnaní so scenárom nezmenených politík. Celkové výnosy DDS by do roku 2030 poklesli v prípade základného scenára o cca 43 %. Uvedené by sa prejavilo aj na výsledku hospodárenia, ktorý by sa v období medzi rokmi 2023 až 2025 prepadol do záporného salda rozdielu medzi výnosmi a nákladmi. Na základe uvedených predpokladov odhadujeme nižší výnos dane z príjmov právnických osôb pri daňových priznaniach podaných v roku 2024 na úrovni cca 3,4 mil. eur, resp. 4,6 mil. eur v roku 2025.

Z uvedeného vyplýva, že snaha o zníženie celkovej úrovne poplatkov v III. pilieri je opodstatnená a nadväzuje aj na dlhodobé odporúčania ministerstva. Zároveň je ale potrebné zosúladiť objektívne záujmy účastníkov s celkovou stabilitou systému doplnkového dôchodkového sporenia. **V tomto zmysle sa ako obozretnejšie javí postupné znižovanie odplaty za správu príspevkového doplnkového dôchodkového fondu.**

Tabuľka 1: Projekcia hospodárenia DDS

|  |  |  |  |  |
| --- | --- | --- | --- | --- |
| **Rok** | **Základný scenár**  **(súčasný právny stav)** | | **Okamžité zníženie sadzby**  **(poslanecký návrh)** | |
| ***Priemerná NAV*** | ***Rozdiel (výnosy-náklady)*** | ***Priemerná NAV*** | ***Rozdiel (výnosy-náklady)*** |
| ***2019 skut.*** | *2 205 648 089 €* | *10 550 000 €* | *2 205 648 089 €* | *10 550 000 €* |
| ***2020 skut*** | *2 439 064 557 €* | *8 666 000 €* | *2 439 064 557 €* | *8 666 000 €* |
| ***2021 skut*** | *2 882 891 166 €* | *19 271 000 €* | *2 882 891 166 €* | *19 271 000 €* |
| **2022 prog** | 2 856 103 503 € | 2 067 270 € | 2 856 103 503 € | 2 067 270 € |
| **2023 prog** | 3 315 651 853 € | 3 234 044 € | 3 345 492 720 € | -13 135 329 € |
| **2024 prog** | 3 808 422 439 € | 22 333 969 € | 3 869 267 821 € | -7 646 647 € |
| **2025 prog** | 4 332 538 269 € | 28 558 178 € | 4 424 806 636 € | -939 174 € |
| **2026 prog** | 4 881 314 325 € | 35 055 899 € | 5 009 412 722 € | 2 039 584 € |
| **2027 prog** | 5 455 908 952 € | 41 838 886 € | 5 624 504 483 € | 5 164 883 € |
| **2028 prog** | 6 057 365 164 € | 48 916 668 € | 6 271 396 971 € | 8 441 398 € |
| **2029 prog** | 6 686 776 559 € | 56 299 185 € | 6 951 468 374 € | 11 873 975 € |
| **2030 prog** | 7 344 694 201 € | 63 987 270 € | 7 665 563 328 € | 15 462 232 € |

Zdroj: MPSVR SR, ADDS

V tomto kontexte upozorňujeme, že prípadný negatívny vývoj domácej ekonomiky bude mať dopad aj na samotný sektor doplnkového dôchodkového sporenia. Ako príklad je možné uviesť obdobie veľkej finančnej krízy, kedy medzi rokmi 2009 až 2012 poklesol počet účastníkov o viac ako 100 000, t. j. o viac ako 12 %. Na úroveň z roku 2008 sa celkový počet účastníkov následne dostal až v roku 2020.

Zároveň upozorňujeme, že k problematike odplát v III. pilieri je potrebné pristupovať komplexne, to znamená nielen z pohľadu ich výšky, ale aj štruktúry. Z pohľadu štruktúry odplát v III. pilieri napríklad upozorňujeme na účtovanie odplaty za zhodnotenie aj v pasívne riadených fondoch, ktoré tvoria tri DDS a ktorá je v odbornej obci mimoriadne kritizovaná. Samotné zrušenie odplaty za zhodnotenie v pasívne riadených fondoch by ale mohlo viesť k ich zrušeniu, čo by nebolo v záujme účastníkov. Ich povinné vytváranie by zase naopak nebolo v súlade s investičnou stratégiou založenou na spravovaní tzv. „target date funds“. Uvedené tak dokumentuje komplexnosť riešenej problematiky, ktorá nie je obsiahnutá v poslaneckom návrhu.

**Medzirezortné pripomienkové konanie**

**Ministerstvo financií Slovenskej republiky** nesúhlasí s predloženým návrhom zákona a namieta, že výrazná zmena, aká sa navrhuje, nie je v predloženom materiáli riadne odôvodnená a uvádza, že predkladatelia nevypracovali odhad vplyvov návrhu zákona na systém dôchodkového zabezpečenia a ani parciálne neodhadli vplyv na systém doplnkového dôchodkového sporenia. Ďalej uvádza, že zvýšenie atraktivity doplnkového dôchodkového sporenia nemožno dosahovať na úkor dlhodobej stability tohto systému a je potrebné sa adekvátne vysporiadať aj so zákonným rozsahom povinností správcu.

Za vhodnejšiu alternatívu považuje postupné znižovanie odplaty za správu, ktoré nevystaví správcov nepredvídateľným rizikám, pričom je potrebné vykonať komplexnejšiu úpravu a analýzu súčasného systému.

Ministerstvo financií Slovenskej republiky žiada zosúladiť dôvodovú správu, v ktorej je uvedený neutrálny vplyv poslaneckého návrhu na rozpočet verejnej správy s doložkou vybraných vplyvov, kde je označený žiadny vplyv na rozpočet verejnej správy, kde sa ale uvádza, že v prechodnom období môže dôjsť k zníženiu príjmov doplnkových dôchodkových spoločností, čo môže znížiť výber dane z príjmov právnických osôb, z čoho vyplýva negatívny vplyv na rozpočet verejnej správy. V predkladacej správe preto žiada uviesť a zdôvodniť predpokladané finančné dôsledky na rozpočet verejnej správy, a to nielen na bežný rok, ale aj na tri nasledujúce rozpočtové roky a spolu s tým uviesť aj návrhy na úhradu znížených príjmov.

Ministerstvo považuje vznesenú pripomienku za zmätočnú, vzhľadom na skutočnosť, že dôvodová správa a doložka vybraných vplyvov bola pripravená predkladateľmi – poslancami – a predkladacia správa ministerstvom. Z tohto dôvodu nie je možné tieto dokumenty zosúladiť a dodatočné zmeny uskutočniť.

**Ministerstvo investícií, regionálneho rozvoja a informatizácie Slovenskej republiky** sa stotožňuje so stanoviskom Ministerstva financií Slovenskej republiky, podľa ktorého by nárazové zníženie poplatkov za správu mohlo ohroziť stabilitu 3. piliera a lepšie by bolo postupné znižovanie odplaty za správu, ktoré nevystaví správcov nepredvídateľným rizikám. Z tohto dôvodu žiada materiál na rokovaní vlády Slovenskej republiky neschváliť.

**Národná banka Slovenska** navrhuje vysloviť nesúhlas s predloženým poslaneckým návrhom. Ak by ministerstvo trvalo na svojom súhlasnom stanovisku a legislatívnych zmenách uvedených v predkladacej správe, požaduje ich prehodnotenie, a to buď vo vzťahu k harmonogramu budúceho znižovania tak, že harmonogram znižovania odplaty za správu sa nastaví až v čase stabilizácie situácie na finančných trhoch alebo navrhuje použiť alternatívny parameter na úpravu odplaty za správu majetku v príspevkovom doplnkovom dôchodkovom fonde.

Podľa Národnej banky Slovenska je nevyhnutné posudzovať dôsledky navrhovanej zmeny v širšom kontexte, to znamená, že je potrebné vyhodnotiť, či zamýšľaná zmena nemôže mať v konečnom dôsledku celkový negatívny vplyv na doplnkové dôchodkové sporenie a tým aj samotných účastníkov tohto sporenia. Upozorňuje, že v prostredí súčasnej neistoty a ťažkej predvídateľnosti na finančných trhoch je potrebná opatrnosť pri tvorbe návrhov zmien založených na predikcii budúceho vývoja a uvádza, že nárast objemu spravovaného majetku v budúcnosti, ktorý môže zabezpečiť kladné hospodárenie aj pri nižšej odplate za správu, nemusí byť vôbec motivujúci vzhľadom na existujúce regulačné riziko. Národná banka Slovenska ďalej poznamenáva, že nie všetky doplnkové dôchodkové fondy majú nastavenú maximálnu úroveň odplaty za správu a v zmysle navrhovanej zmeny je pravdepodobné, že doplnkové dôchodkové spoločnosti by pristúpili k zvýšeniu odplát v týchto doplnkových dôchodkových fondoch s cieľom minimalizovania celkového negatívneho dopadu na ich hospodárenie.

Vzhľadom na súčasné prostredie neistoty na finančných trhoch a jeho vplyv na stabilitu systému doplnkového dôchodkového sporenia Národná banka Slovenska navrhuje postupné znižovanie odplaty za správu s nastavením harmonogramu tohto znižovania v čase. Ako vhodné riešenie pritom navrhuje, aby znižovanie odplaty za správu nebolo viazané na obdobie (t. j. znižovanie odplaty v jednotlivých rokoch), ale bolo naviazané napríklad na dosiahnutie dopredu stanoveného objemu spravovaného majetku.

Do predkladacej správy žiada tiež doplniť stanovisko, aby v doložke vplyvov boli uvedené negatívne vplyvy na podnikateľské prostredie ako aj na rozpočet verejnej správy.

Ministerstvo k predloženým pripomienkam uvádza nasledovné.

V súvislosti s tvrdením Národnej banky Slovenska, že nie všetky doplnkové dôchodkové fondy majú nastavenú maximálnu úroveň odplaty, upozorňujeme, že zníženú odplatu za správu príspevkového doplnkového dôchodkového fondu uplatňujú iba dva príspevkové doplnkové dôchodkové fondy v správe NN Tatry – Sympatia, d. d. s., a. s., konkrétne Konzervatívny príspevkový d.d.f. s odplatou za správu vo výške 0,4 % a Indexový príspevkový d.d.f. s odplatou za správu vo výške 1 %. Zníženú odplatu tiež ponúka Comfort life 2020, príspevkový d.d.f. od Doplnkovej dôchodkovej spoločnosti Tatra banky, a. s. s odplatou za správu 0,5 %. Znížená odplata je tak účtovaná len v príspevkových doplnkových dôchodkových fondoch s najviac konzervatívnym portfóliom a doplnkovom dôchodkovom fonde založenom na kopírovaní referenčných indexov. Nakoľko tieto príspevkové doplnkové dôchodkové fondy reprezentujú len cca 13 % hodnoty spravovaného majetku v príspevkových doplnkových dôchodkových fondov, úroveň celkových nákladov (TER) v III. pilieri zostáva na priemernej úrovni cca 1,6 %.

Ministerstvo ďalej upozorňuje, že doložka vybraných vplyvov bola pripravená predkladateľmi – poslancami a v medzirezortnom pripomienkovom konaní k poslaneckému návrhu zákona sa dá docieliť iba zmena vlastného materiálu (paragrafového znenia).

**Asociácia doplnkových dôchodkových spoločností** a **Asociácia zamestnávateľských zväzov a združení Slovenskej republiky** sa stotožňujú s tvrdeniami ministerstva v predkladacej správe o likvidačnom dopade poslaneckého návrhu na sektor doplnkového dôchodkového sporenia. Rovnako súhlasia, že len zníženie odplát bez zásadných krokov smerujúcich k zlepšeniu postavenia a fungovania dobrovoľného zabezpečenia na dôchodok je nedostatočné, neprispejú k zvýšeniu efektívnosti doplnkového dôchodkového sporenia a tak nenaplnia predkladateľov návrhu. Subjekty zásadne nesúhlasia so znižovaním odplát za správu v doplnkovom dôchodkovom sporení, skokovo a ani postupne na neúnosnú mieru 0,6 % bez akýchkoľvek iných opatrení, ktoré by pomohli k reálnemu zefektívneniu III. piliera. Rovnako uvádzajú, že hodnota odplaty za správu príspevkového doplnkového dôchodkového fondu na úrovni 0,6 % je výrazne pod hodnotou priemeru porovnateľných schém vo svete, výrazne pod úrovňou produktov kolektívneho investovania na Slovensku a dokonca aj pod úrovňou celoeurópskeho osobného dôchodkového produktu (PEPP), ktorý má stanovený strop prevádzkových nákladov pre základnú investičnú možnosť na maximálne 1 %.

Z vyššie uvedených dôvodov predložený návrh podľa nich neprinesie očakávaný cieľ, bude pre sektor doplnkového dôchodkového sporenia likvidačný a preto požadujú jeho stiahnutie.

Ministerstvo k predloženým pripomienkam uvádza nasledovné.

Nariadenie Európskeho parlamentu a Rady EÚ 2019/1238 o celoeurópskom osobnom dôchodkovom produkte (PEPP) v čl. 45 ods. 2 ustanovuje, že náklady a odplaty za základný PEPP nepresiahnu ročne 1 % naakumulovaného majetku. Komisii sa ďalej dotknutým článkom udeľuje právomoc doplniť predmetné nariadenie prijatím regulačných technických predpisov. Delegované nariadenie Komisie (EÚ) 2021/473, ktorým sa dopĺňa nariadenie Európskeho parlamentu a Rady (EÚ) 2019/1238, pokiaľ ide o regulačné technické predpisy, ktorými sa bližšie určujú požiadavky na informačné dokumenty, náklady a poplatky zahrnuté do cenového stropu a techniky zmierňovania rizík pre celoeurópsky osobný dôchodkový produkt v tomto kontexte ustanovuje, že náklady a poplatky uvedené v článku 45 ods. 2 nariadenia v súvislosti s naakumulovaným majetkom sporiteľa PEPP na konci príslušného roka zahŕňajú všetky skutočne vynaložené náklady a poplatky, ktoré vznikli priamo na úrovni poskytovateľa alebo na úrovni externe zabezpečovanej činnosti vrátane primeraných režijných nákladov a poplatkov v súvislosti s úsporami v rámci základného PEPP a distribúciou základného PEPP.

Ministerstvo preto pre úplnosť v tejto súvislosti konštatuje, že porovnanie úrovne nákladov a odplát doplnkovej dôchodkovej spoločnosti so stropom v celoeurópskom osobnom dôchodkovom produkte je možné až po započítaní vplyvu odplaty za zhodnotenie majetku v príspevkovom doplnkovom dôchodkovom fonde a odplaty za prestup účastníka do inej doplnkovej dôchodkovej spoločnosti, t. j. pri porovnaní úrovne celkových nákladov (TER).

**Klub 500** neodporúča schváliť poslanecký návrh, keďže neprinesie očakávané zefektívnenie III. piliera, ale s veľkou pravdepodobnosťou oslabí jeho stabilitu a s vysokou pravdepodobnosťou môže viesť k jeho zániku. Konštatuje, že poslanecký návrh nebol diskutovaný s odborníkmi, ale nie je ani zasadený do žiadnych vecných zmien, ktoré by podporili dobrovoľné dôchodkové sporenie na Slovensku, pričom len samotné zníženie poplatkov nezabezpečí ani vyššiu participáciu účastníkov ani vyššiu mieru úspor v tomto systéme. Ďalej uvádza, že poslanecký návrh narúša predvídateľnosť podnikateľského prostredia, keďže navrhovaným termínom účinnosti tejto zmeny je už január 2023 a znižuje predvídateľnosť legislatívneho prostredia, keďže neprešiel štandardným legislatívnym procesom.

Po vyhodnotení vyššie uvedených pripomienok a argumentov dotknutých subjektov z medzirezortného pripomienkového konania, smerujúcich najmä k tomu, aby návrh regulácie reflektoval súčasnú zhoršenú a neistú situáciu v domácej ekonomike a ťažko predvídateľnú situáciu na finančných trhoch, ministerstvo navrhuje odložiť regulačný zásah do štruktúry a výšky odplát doplnkových dôchodkových spoločností o rok a spomaliť tempo poklesu odplaty za správu majetku v príspevkovom doplnkovom dôchodkovom fonde.

Vzhľadom na uvedené sa navrhujú nasledovné legislatívne zmeny:

1. Doterajší text článku I sa označuje ako bod 1 a dopĺňa sa bodom 2, ktorý znie:

„2. Za § 87r sa vkladá § 87s, ktorý vrátane nadpisu znie:

„**§ 87s**

**Prechodné ustanovenia účinné od 1. januára 2023**

1. Do 31. decembra 2033 sa § 35a ods. 1 písm. a) nepoužije.
2. Odplata za správu doplnkového dôchodkového fondu nesmie za jeden rok správy v
   1. roku 2023 presiahnuť 1,20 % z priemernej ročnej čistej hodnoty majetku v príspevkovom doplnkovom dôchodkovom fonde,
   2. rokoch 2024 a 2025 presiahnuť 1,1 % z priemernej ročnej čistej hodnoty majetku v príspevkovom doplnkovom dôchodkovom fonde,
   3. rokoch 2026 a 2027 presiahnuť 1 % z priemernej ročnej čistej hodnoty majetku v príspevkovom doplnkovom dôchodkovom fonde,
   4. rokoch 2028 a 2029 presiahnuť 0,90 % z priemernej ročnej čistej hodnoty majetku v príspevkovom doplnkovom dôchodkovom fonde,
   5. rokoch 2030 a 2031 presiahnuť 0,80 % z priemernej ročnej čistej hodnoty majetku v príspevkovom doplnkovom dôchodkovom fonde,
   6. rokoch 2032 a 2033 presiahnuť 0,70 % z priemernej ročnej čistej hodnoty majetku v príspevkovom doplnkovom dôchodkovom fonde.“.“.

Tento bod nadobúda účinnosť 1. januára 2023, čo sa premietne do článku o účinnosti. V súvislosti s navrhovanou zmenou sa primerane upraví názov a úvodná veta návrhu zákona.

*Odôvodnenie:*

*Vzhľadom na vplyvy, ktoré by skokovité zníženie odplaty za správu doplnkového dôchodkového fondu mohlo mať na hospodárenie doplnkových dôchodkových spoločností a oblasť dobrovoľného sporenia na dôchodok, navrhuje sa ustanoviť postupné znižovanie odplaty za správu o 0,1 percentuálneho bodu každé 2 roky od roku 2024 na úroveň 0,6 %.*

1. V Čl. II sa slová „1. januára 2023“ nahrádzajú slovami „1. januára 2034“.

*Odôvodnenie:*

*Vzhľadom na skokovité zníženie odplaty za správu príspevkového doplnkového dôchodkového fondu, sa navrhuje posun účinnosti návrhu zákona tak, aby odplata za správu oboch doplnkových dôchodkových fondov bola na úrovni 0,6 % až od roku 2034.*

**Záver**

Vzhľadom na uvedené ministerstvo odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov (tlač 1120) **súhlas po zapracovaní pripomienky uvedenej v predkladacej správe.**

1. ) <https://www.employment.gov.sk/files/slovensky/socialne-poistenie-dochodkovy-system/dochodkovy-system/analyzy/analyza-opatreni-podporujucich-efektivnejsie-rozlozenie-uspor-medzi-triedami-aktiv-ii-iii-pilieri-dochodkoveho-sporenia.pdf> [↑](#footnote-ref-1)